MINTEGI LAKARRA (EH Bildu, 2014-05-30):
Legebiltzarburu andrea, egun on berriz ere.
Ohartxo bat hasi aurretik. Ez nau harritzen plusbaliari buruzko teoriak eta marxismoak aspertzea. Ez nau harritzen. Datu bat esan duzunarekin, datak hartuta data bat hartu duzu: 2013ko maiatzaren 9an EH Bildu taldeak egin zuen ekimen bat lehendakariari zuzendua, hain zuzen ere, lege egutegiari buruz. Beraz, bai ibili gara ardura horrekin eta bai egin ditugu ekimen horiek. Gero, aipatu duzu martxoarena. Hori beste bat da, baina aurretik beste ekimen batzuk egon dira.
Harira sartuta, benetan oso larria iruditzen zait erridikulizatzea eta orain kolokan jartzea zuek zeuen buruari ipinitako konpromisoak. Oso larria da hori. Hau da, orain ez da dogmatzat hartu behar. Orain ez da seriotzat hartu behar norberak emandako hitza.
Benetan iruditzen zaizue dena likidatu daitekeela esanez titular merkea dela? Zer da merkea? Zuek hitza ematea merkea da? Zuek konpromisoak hartzea merkea da? Hau da, eman ematen da baina gero erretiratu egiten da komeni zaigunean? Orain interesantea da eta konpromiso hartzen dugu gizartearekin, herritarrekin eta gero konpromiso hori betetzen ez denean, orduan malgutasunez eta irekitasunez tratatu behar da?
Hori egiten ari da zuek zeuen buruari ipinitako hiru ardatzetan? Hiru helburu nagusirekin etorri zineten Gobernu honetara: Bakegintza, krisiari aurre egitea eta autogobernua. Has gaitezen balantzea egiten guztietan eta ikusiko dugu malgutasun hori hain malgua dela, ez dakigula non gelditzen den aurretik hartutako konpromisoa.
Banan-banan ikusita, ikusten dugu bakegintzan praktikan bueltatu garela hasierako kasilara, abiapuntura bueltatu gara praktikan, ez da aurreratu. Krisiari buruz, zer esanik ez. Lehen eman ditut datuak eta datuak tematiak dira, mahai gainean daude eta ikusten ditugu egunero. Eta autogobernuari buruz, argi dago ad calendas graecas atzeratu nahi dela prozesua, zeren eta ponentzian ikusten ari gara zein den jarrera eta jarrera da ahalik eta gehien atzeratzea, batek daki zer-nolako helburu elektoralarekin edo zer datarekin kointzidituarazi nahi den ponentziaren emaitza.
Hori da ikusten ari garena. Beraz, hitza ematea, konpromisoak hartzea merkea da? Erreza da? Nik ez dut exigitzen gurekin edo ez dakit zer alderdiarekin hartutako konpromisoa; zeuek zeuen buruari ipinitako zeregina, zeuek zeuen buruarekin hartutako konpromisoa, zuek herritarrei emandako hitza.
Ikusten dugu momentu honetan eta ekuadorrera heltzen ari garenean, ez dagoela atal bakarra ere non esan daitekeen ari gara betetzen. Ez dago atal bakarra ere; ez bakegintzan, ez autogobernuan ezta krisi ekonomikoan ere ez.
Ezin duzue egin balantza positibo bat ia bi urte pasatu eta gero. Hori da guk ere salatzen duguna. Eta lege egutegia da horren sintoma bat da, hori da horren adierazgarri bat, faktore bat, item bat bakarrik. Baina benetan hasten bagara balantzea egiten, ikusten dugu ezin duzuela balantze positiboa egin arlo bakarrean ere. Eta hori da arduratzen gaituena.
Beraz, ni kontu handiagorekin ibili nintzateke hitz egin baino lehenago titular merkeaz eta salaketa errazaz, zeren eta horri kontrajarri behar zaio emaitza positibo bat. Esan beharko zenukete: "Bai, halaxe da, zeuek ez daukazue arrazoirik, guk emandako hitz honetan emandako, hartutako konpromiso honetan hau eta hau bete dugulako". Baina zein da horren erantzuna horren aurrean?
Planteatzen diguzuela, hemen ezin da, hor ezin dugu, hemen inponderableak handiegiak dira, hemen ez daukagu dirurik, hemen ez daukagu posibilitaterik, Madriletik datorkigu hau, hemendik ez daukagu dirurik.
Zein da balantze positiboa? Benetan kapaz izan zaitezkete esatera, beno, bale, ados. Ez dugu bete lege-egutegia, baina hau da gure balantze positiboa. Non dago?
Eskerrik asko.